Komission asetus (EY) N:o 782/2004, annettu 26 päivänä huhtikuuta 2004, asetuksen (EY) N:o 2868/95 muuttamisesta Euroopan yhteisön liityttyä Madridin pöytäkirjaan (ETA:n kannalta merkityksellinen teksti)



Virallinen lehti nro L 123 , 27/04/2004 s. 0088 - 0097



Komission asetus (EY) N:o 782/2004, annettu 26 päivänä huhtikuuta 2004, asetuksen (EY) N:o 2868/95 muuttamisesta Euroopan yhteisön liityttyä Madridin pöytäkirjaan (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94(1) ja erityisesti sen 158 artiklan, sekä katsoo seuraavaa: (1) Neuvoston tehtyä päätöksen, jolla hyväksytään Euroopan yhteisön liittyminen tavaramerkkien kansainvälistä rekisteröintiä koskevaan Madridin sopimukseen liittyvään, Madridissa 27 päivänä kesäkuuta 1989 tehtyyn pöytäkirjaan (jäljempänä "Madridin pöytäkirja")(2), on tarpeen säätää teknisistä toimenpiteistä yhteisön tavaramerkistä annetun neuvoston asetuksen (EY) N:o 40/94 muuttamisesta 27 päivänä lokakuuta 2003 annetun komission asetuksen (EY) N:o 1992/2003(3) täytäntöönpanemiseksi. (2) Tämän vuoksi yhteisön tavaramerkistä annetun neuvoston asetuksen (EY) N:o 40/94 täytäntöönpanosta 13 päivänä joulukuuta 1995 annettu komission asetus (EY) N:o 2868/95(4) olisi muutettava vastaavasti. (3) Tässä asetuksessa säädetyt toimenpiteet ovat sisämarkkinoilla toimivan yhdenmukaistamisviraston (tavaramerkit ja mallit) maksuja, täytäntöönpanosääntöjä ja valituslautakuntien menettelyä koskevia kysymyksiä käsittelevän komitean lausunnon mukaiset, ON ANTANUT TÄMÄN ASETUKSEN: 1 artikla Muutetaan asetuksen (EY) N:o 2868/95 1 artikla seuraavasti: 1) Lisätään 12 sääntöön uusi m alakohta: "m) soveltuvissa tapauksissa lausuma siitä, että hakemus on seuraus Euroopan yhteisön nimeävän kansainvälisen rekisteröinnin muuttamisesta asetuksen 156 artiklan nojalla, ja Madridin pöytäkirjan 3 artiklan 4 kohdan mukaisen kansainvälisen rekisteröinnin päivämäärä tai Madridin pöytäkirjan 3 ter artiklan 2 kohdan mukaisen kansainvälisen rekisteröinnin jälkeisen Euroopan yhteisöön kohdistuvan alueellisen laajentamisen merkitsemispäivä ja soveltuvin osin kansainvälisen rekisteröinnin etuoikeuspäivä." 2) Muutetaan 84 sääntö seuraavasti: a) Lisätään 2 kohtaan uusi p alakohta: "p) lausuma siitä, että hakemus on seuraus Euroopan yhteisön nimeävän kansainvälisen rekisteröinnin muuttamisesta asetuksen 156 artiklan mukaisesti, ja Madridin pöytäkirjan 3 artiklan 4 kohdan mukaisen kansainvälisen rekisteröinnin päivämäärä tai Madridin pöytäkirjan 3 ter artiklan 2 kohdan mukaisen kansainvälisen rekisteröinnin jälkeisen Euroopan yhteisöön kohdistuvan alueellisen laajentamisen merkitsemispäivä ja soveltuvin osin kansainvälisen rekisteröinnin etuoikeuspäivä." b) Lisätään 3 kohtaan uusi t, u ja v alakohta: "t) yhteisön tavaramerkin korvaaminen kansainvälisellä rekisteröinnillä asetuksen 152 artiklan mukaisesti; u) sen kansainvälisen rekisteröinnin päivämäärä ja numero, joka perustuu yhteisön tavaramerkkihakemukseen, joka on rekisteröity yhteisön tavaramerkkinä asetuksen 143 artiklan 1 kohdan mukaisesti; v) sen kansainvälisen rekisteröinnin päivämäärä ja numero, joka perustuu yhteisön tavaramerkkiin, asetuksen 143 artiklan 2 kohdan mukaisesti." 3) Lisätään 89 sääntöön uusi 6 kohta seuraavasti:"Viraston säilyttämiä Euroopan yhteisön nimeäviä kansainvälisiä rekisteröintejä koskevia asiakirjavihkoja voi pyynnöstä tutkia asetuksen 147 artiklan 1 kohdassa tarkoitetusta julkaisemispäivästä alkaen 1, 3 ja 4 kohdassa asetetuin ehdoin ellei 88 säännöstä muuta johdu." 4) Lisätään seuraava XIII osasto: "XIII OSASTO MERKKIEN KANSAINVÄLISTÄ REKISTERÖINTIÄ KOSKEVAT MENETTELYT A Osa Yhteisön tavaramerkkiä koskevien hakemusten ja yhteisön tavaramerkkien perusteella suoritettava kansainvälinen rekisteröinti 102 sääntö Kansainvälisen hakemuksen tekeminen 1. Viraston kansainvälisen hakemuksen tekemiseen laatima lomake, johon viitataan asetuksen 142 artiklan 1 kohdassa, on mukautettu versio Maailman henkisen omaisuuden järjestön kansainvälisen toimiston (jäljempänä 'kansainvälinen toimisto') laatimasta virallisesta lomakkeesta, ja on muodoltaan sama, mutta sisältää lisäkohtia ja -osia, joita vaaditaan tai jotka voivat olla tarkoitukseen sopivia näiden sääntöjen perusteella. Hakijat voivat käyttää myös kansainvälisen toimiston laatimaa virallista lomaketta. 2. Edellä 1 kohtaa sovelletaan soveltuvin osin lomakkeeseen, jolla tehdään kansainvälisen rekisteröinnin jälkeinen alueellista laajentamista koskeva pyyntö asetuksen 144 artiklan nojalla. 3. Virasto ilmoittaa kansainvälisen hakemuksen tekevälle hakijalle päivämäärän, jolloin virasto vastaanotti kansainvälisen hakemuksen muodostavat asiakirjat. 4. Kun kansainvälinen hakemus on tehty sellaisella Euroopan yhteisön virallisella kielellä, joka ei kuulu Madridin pöytäkirjassa kansainvälisen hakemuksen tekemiseksi hyväksyttyihin kieliin, ja kun kansainväliseen hakemukseen ei sisälly tai liity tavaroiden ja palvelujen luettelon tai muun kansainväliseen hakemukseen sisältyvän tekstin käännöstä kielellä, jolla hakemus on asetuksen 142 artiklan 2 kohdan mukaisesti toimitettava kansainväliselle toimistolle, hakijan on oikeutettava virasto sisällyttämään kansainväliseen hakemukseen käännös mainitusta tavaroiden ja palvelujen luettelosta sekä muusta tekstistä kielellä, jolla hakemus on asetuksen 142 artiklan 2 kohdan mukaisesti toimitettava kansainväliselle toimistolle. Jos käännöstä ei vielä ole tehty sen yhteisön tavaramerkkiä koskevan hakemuksen rekisteröintimenettelyn aikana, johon kansainvälinen hakemus perustuu, virasto käännättää asiakirjat viipymättä. 103 sääntö Kansainvälisten hakemusten tutkiminen 1. Kun virasto vastaanottaa kansainvälisen hakemuksen eikä kansainvälisen hakemuksen tekemisestä suoritettavaa maksua, josta säädetään asetuksen 142 artiklan 5 kohdassa, ole suoritettu, virasto ilmoittaa hakijalle, että hakemus katsotaan tehdyksi vasta, kun maksu on suoritettu. 2. Kun kansainvälistä hakemusta tutkittaessa ilmenee jokin seuraavista puutteista, virasto kehottaa hakijaa korjaamaan ne viraston asettamassa määräajassa: a) kansainvälistä hakemusta ei ole tehty jollakin 102 säännön 1 kohdassa tarkoitetulla lomakkeella eikä se sisällä kaikkia lomakkeessa vaadittuja mainintoja ja tietoja; b) kansainväliseen hakemukseen sisältyvä tavaroiden ja palvelujen luettelo ei sisälly yhteisön perustavaramerkkiä koskevan hakemuksen tai yhteisön perustavaramerkin luetteloon; c) kansainvälisessä hakemuksessa oleva merkki ei ole sama kuin yhteisön perustavaramerkkiä koskevasta hakemuksesta tai yhteisön perustavaramerkistä ilmenevä merkki; d) kansainvälisessä hakemuksessa oleva merkkiä koskeva muu maininta kuin asetuksen 38 artiklan 2 kohdan mukainen oikeudesta luopuminen tai värivaatimus ei ilmene myös yhteisön perustavaramerkkiä koskevasta hakemuksesta tai yhteisön perustavaramerkistä; e) jos kansainvälisessä hakemuksessa väriä pyydetään merkin erottavaksi ominaisuudeksi, eivätkä yhteisön perustavaramerkkiä koskevan hakemuksen tai perustavaramerkin väri tai värit ole samoja tai f) kansainvälisessä hakemuksessa ilmoitettujen tietojen mukaan hakija ei ole kelpoinen tekemään kansainvälistä hakemusta viraston välityksellä Madridin pöytäkirjan 2 artiklan 1 kohdan ii alakohdan mukaisesti. 3. Kun hakija ei ole antanut virastolle oikeutta sisällyttää asiakirjoihin 102 säännön 4 kohdassa säädettyä käännöstä tai kun on muutoin epäselvää, mihin tavaroiden ja palveluiden luetteloon kansainvälinen hakemus perustuu, virasto kehottaa hakijaa ilmoittamaan vaaditut tiedot viraston asettamassa määräajassa. 4. Jos 2 kohdassa mainittuja puutteita ei korjata tai jos 3 kohdan mukaan vaadittuja tietoja ei ilmoiteta viraston asettamassa määräajassa, virasto tekee päätöksen, jolla se kieltäytyy toimittamasta kansainvälistä hakemusta edelleen kansainväliselle toimistolle. 104 sääntö Kansainvälisen hakemuksen edelleen toimittaminen Virasto toimittaa kansainvälisen hakemuksen edelleen kansainväliselle toimistolle Madridin pöytäkirjan 3 artiklan 1 kohdassa määrätyn todistuksen ohella heti kun kansainvälinen hakemus täyttää 102 ja 103 säännössä sekä asetuksen 141 ja 142 artiklassa säädetyt vaatimukset. 105 artikla Myöhemmät nimeämiset 1. Virasto kehottaa asetuksen 144 artiklassa tarkoitettua kansainvälisen rekisteröinnin jälkeistä alueellista laajentamista pyytävää hakijaa korjaamaan seuraavat mahdolliset puutteet viraston asettamassa määräajassa: a) alueellista laajentamista koskevaa pyyntöä ei ole tehty jollakin 102 säännön 1 ja 2 kohdassa tarkoitetulla lomakkeella eikä se sisällä kaikkia lomakkeessa vaadittuja mainintoja ja tietoja; b) alueellista laajentamista koskevassa pyynnössä ei ilmoiteta sen kansainvälisen rekisteröinnin numeroa, johon se liittyy; c) tavaroiden ja palvelujen luettelo ei sisälly kansainvälisen rekisteröinnin tavaroiden ja palveluiden luetteloon tai d) kansainvälisellä lomakkeella ilmoitettujen tietojen mukaan alueellista laajentamista pyytävällä hakijalla ei ole oikeutta tehdä kansainvälisen rekisteröinnin jälkeistä nimeämistä viraston välityksellä Madridin pöytäkirjan 2 artiklan 1 kohdan ii alakohdan ja 3 ter artiklan 2 kohdan mukaisesti. 2. Jos 1 kohdassa tarkoitettuja puutteita ei korjata viraston asettamassa määräajassa, virasto tekee päätöksen, jolla se kieltäytyy toimittamasta kansainvälisen rekisteröinnin jälkeen tehtyä pyyntöä alueellisesta laajentamisesta edelleen kansainväliselle toimistolle. 3. Virasto ilmoittaa alueellista laajentamista pyytävälle hakijalle päivämäärän, jona virasto vastaanotti alueellista laajentamista koskevan pyynnön. 4. Virasto toimittaa kansainvälisen rekisteröinnin jälkeen tehdyn pyynnön alueellisesta laajentamisesta edelleen kansainväliselle toimistolle heti kun tämän säännön 1 kohdassa tarkoitetut puutteet on korjattu ja asetuksen 144 artiklassa asetetut vaatimukset on täytetty. 106 sääntö Kansainvälisen rekisteröinnin riippuvuus perushakemuksesta tai -rekisteröinnistä 1. Virasto tekee kansainväliselle toimistolle ilmoituksen, kun viiden vuoden kuluessa kansainvälisen rekisteröinnin päivämäärästä a) yhteisön tavaramerkkiä koskeva hakemus, johon kansainvälinen rekisteröinti perustui, on peruutettu, katsotaan peruutetuksi tai se on lopullisella päätöksellä hylätty; b) yhteisön tavaramerkki, johon kansainvälinen rekisteröinti perustui, ei ole enää voimassa, koska siitä on luovuttu, sitä ei ole uudistettu, se on kumottu tai virasto on lopullisella päätöksellään julistanut sen mitättömäksi tai jokin yhteisön tavaramerkkituomioistuin on vastakanteen johdosta julistanut sen mitättömäksi loukkausta koskevassa menettelyssä; c) yhteisön tavaramerkkiä koskeva hakemus tai yhteisön tavaramerkki, johon kansainvälinen rekisteröinti perustui, on jaettu kahdeksi hakemukseksi tai rekisteröinniksi. 2. Edellä 1 kohdassa tarkoitetussa ilmoituksessa on oltava a) kansainvälisen rekisteröinnin numero; b) kansainvälisen rekisteröinnin haltijan nimi; c) perushakemukseen tai -rekisteröintiin vaikuttavat seikat ja päätökset sekä mainittujen seikkojen ja päätösten voimaantulopäivä; d) edellä 1 kohdan a tai b alakohdassa tarkoitetussa tapauksessa kansainvälisen rekisteröinnin peruuttamista koskeva pyyntö; e) kun 1 kohdan a tai b alakohdassa tarkoitettu toimi vaikuttaa perushakemukseen tai -rekisteröintiin ainoastaan joidenkin tavaroiden ja palvelujen osalta, nämä tavarat ja palvelut, tai ne tavarat ja palvelut, joihin toimi ei vaikuta; f) edellä 1 kohdan c alakohdassa tarkoitetussa tapauksessa kunkin asianomaisen yhteisön tavaramerkkiä koskevan hakemuksen tai rekisteröinnin numero. 3. Virasto tekee kansainväliselle toimistolle ilmoituksen, kun kansainvälisen rekisteröinnin päivämäärästä on kulunut viisi vuotta ja kun a) on haettu muutosta tutkijan päätökseen hylätä sitä yhteisön tavaramerkkiä koskeva hakemus, johon kansainvälinen rekisteröinti perustui, asetuksen 38 artiklan mukaisesti; b) yhteisön tavaramerkkiä koskevaa hakemusta, johon kansainvälinen rekisteröinti perustui, vastaan on tehty väite; c) yhteisön tavaramerkkiä, johon kansainvälinen rekisteröinti perustui, on vaadittu kumottavaksi tai on vaadittu sen mitättömäksi julistamista; d) yhteisön tavaramerkkirekisteriin on tehty merkintä siitä, että jossakin yhteisön tavaramerkkituomioistuimessa on nostettu vastakanne yhteisön tavaramerkin, johon kansainvälinen rekisteröinti perustui, kumoamiseksi tai mitättömäksi julistamiseksi, mutta rekisteriin ei ole vielä tehty merkintää yhteisön tavaramerkkituomioistuimen vastakannetta koskevasta päätöksestä. 4. Kun 3 kohdassa tarkoitetut käsittelyt ovat johtaneet lopulliseen päätökseen tai rekisterimerkintään, virasto ilmoittaa asiasta kansainväliselle toimistolle 2 kohdan mukaisesti. 5. Edellä 1 ja 3 kohdan viittauksilla kansainvälisen rekisteröinnin perustana olevaan yhteisön tavaramerkkiin tarkoitetaan myös yhteisön tavaramerkkiä koskevaa rekisteröintiä, joka on seurausta kansainvälisen rekisteröinnin perustana olevasta yhteisön tavaramerkkiä koskevasta hakemuksesta. 107 sääntö Uudistaminen Kansainvälisen rekisteröinti on uudistettava suoraan kansainvälisessä toimistossa. B Osa Euroopan yhteisön nimeävät kansainväliset rekisteröinnit 108 sääntö Kansainvälisessä hakemuksessa vaadittu aiemmuus 1. Kun kansainvälisessä hakemuksessa on asetuksen 148 artiklan 1 kohdan nojalla vaadittu yhden tai useamman aikaisemmin rekisteröidyn tavaramerkin aiemmuutta asetuksen 34 artiklassa tarkoitetulla tavalla, haltijan on kolmen kuukauden kuluessa päivämäärästä, jona kansainvälinen toimisto antaa kansainvälisen rekisteröinnin tiedoksi virastolle, toimitettava virastolle jäljennös asianomaisesta rekisteröinnistä. Toimivaltaisen viranomaisen on todistettava asianomaisen rekisteröinnin jäljennös oikeaksi. 2. Kun kansainvälisen rekisteröinnin haltijan on oltava edustettuna viraston menettelyissä asetuksen 88 artiklan 2 kohdan mukaisesti, 1 kohdassa tarkoitettuun ilmoitukseen on sisällyttävä edustajan nimeäminen asetuksen 89 artiklan 1 kohdassa tarkoitetulla tavalla. 3. Viraston pääjohtaja voi päättää, että haltijan toimittama näyttö voi olla suppeampi kuin 1 kohdassa vaadittu edellyttäen, että virasto saa tarvittavan tiedon muista lähteistä. 109 sääntö Aiemmuusvaatimusten tutkiminen 1. Kun virasto havaitsee, että 108 säännön 1 kohdan mukainen aiemmuusvaatimus ei täytä asetuksen 34 artiklan vaatimuksia tai 108 säännön muita vaatimuksia, se kehottaa haltijaa korjaamaan puutteet viraston asettamassa määräajassa. 2. Jos 1 kohdassa tarkoitettuja vaatimuksia ei täytetä määräajassa, kyseisen kansainvälisen rekisteröinnin oikeus aiemmuuteen menetetään. Jos puutteet koskevat ainoastaan joitakin tavaroita ja palveluja, oikeus aiemmuuteen menetetään vain siltä osin kuin on kyse näistä tavaroista ja palveluista. 3. Virasto ilmoittaa kansainväliselle toimistolle aiemmuuden menettämisestä 2 kohdan mukaisesti. Se ilmoittaa kansainväliselle toimistolle myös aiemmuusvaatimuksen peruuttamisesta tai rajoittamisesta. 4. Virasto ilmoittaa Beneluxin tavaramerkkivirastolle tai kyseisen jäsenvaltion teollisoikeuksien keskusvirastolle aiemmuuden vaatimisesta, ellei aiemmuutta 2 kohdan nojalla ole menetetty. 110 sääntö Aiemmuuden vaatiminen virastolta 1. Euroopan yhteisön nimeävän kansainvälisen rekisteröinnin haltija voi vaatia suoraan virastolta yhden tai useamman aikaisemmin rekisteröidyn tavaramerkin aiemmuutta asetuksen 35 artiklassa tarkoitetulla tavalla siitä päivästä alkaen, jolloin virasto asetuksen 147 artiklan 2 kohdan mukaisesti julkaisi tiedon, että Euroopan yhteisön nimeävän kansainvälisen rekisteröinnin suojan epäämistä koskevaa ilmoitusta ei ole tehty tai tällainen kieltäytyminen on peruutettu, kuten asetuksen 148 artiklan 2 kohdassa säädetään. 2. Kun aiemmuutta vaaditaan virastolta ennen 1 kohdassa tarkoitettua päivää, viraston on katsottava vastaanottaneen aiemmuusvaatimuksen 1 kohdassa tarkoitettuna päivänä. 3. Asetuksen 148 artiklan 2 kohdan ja edellä 1 kohdan mukaisesti aiemmuusvaatimusta koskevassa hakemuksessa on oltava a) maininta siitä, että aiemmuusvaatimus koskee Madridin pöytäkirjan mukaista kansainvälistä rekisteröintiä; b) kansainvälisen rekisteröinnin rekisterinumero; c) kansainvälisen rekisteröinnin haltijan nimi ja osoite 1 säännön 1 kohdan b alakohdan mukaisesti; d) kun haltija on nimennyt edustajan, tämän nimi ja liikeosoite 1 säännön 1 kohdan e alakohdan mukaisesti; e) maininta jäsenvaltiosta tai jäsenvaltioista, jossa tai jota varten aikaisempi merkki on rekisteröity, kyseisen rekisteröinnin voimaantulopäivä, asianomaisen rekisteröinnin numero sekä tavarat ja palvelut, joita varten aikaisempi merkki on rekisteröity; f) kun aiemmuutta ei vaadita kaikille aikaisemman rekisteröinnin sisältämille tavaroille ja palveluille, maininta tavaroista ja palveluista, joiden osalta aiemmuutta vaaditaan; g) toimivaltaisen viranomaisen oikeaksi todistama jäljennös asianomaisesta rekisteröinnistä; h) kun kansainvälisen rekisteröinnin haltijan on oltava edustettuna viraston menettelyissä asetuksen 88 artiklan 2 kohdan mukaisesti, edustajan nimeäminen asetuksen 89 artiklan 1 kohdassa tarkoitetulla tavalla. 4. Jos 3 kohdassa tarkoitetut aiemmuuden vaatimista koskevat edellytykset eivät täyty, virasto kehottaa kansainvälisen rekisteröinnin haltijaa korjaamaan puutteet. Jos puutteita ei korjata viraston määräämässä ajassa, virasto hylkää hakemuksen. 5. Kun virasto on hyväksynyt aiemmuusvaatimusta koskevan hakemuksen, se antaa asiasta tiedon kansainväliselle toimistolle ja ilmoittaa samalla a) asianomaisen kansainvälisen rekisteröinnin numeron, b) sen jäsenvaltion nimen tai niiden jäsenvaltioiden nimet, jossa tai jota varten aikaisempi merkki on rekisteröity, c) asianomaisen rekisteröinnin numeron ja d) asianomaisen rekisteröinnin voimaantulopäivän. 6. Virasto ilmoittaa Beneluxin tavaramerkkivirastolle tai kyseisen jäsenvaltion teollisoikeuksien keskusvirastolle aiemmuusvaatimusta koskevasta hakemuksesta heti kun virasto on sen hyväksynyt. 7. Viraston pääjohtaja voi päättää, että kansainvälisen rekisteröinnin haltijan toimittama näyttö voi olla suppeampi kuin 1 kohdan g alakohdassa vaadittu edellyttäen, että virasto saa tarvittavan tiedon muista lähteistä. 111 sääntö Aiemmuusvaatimuksiin vaikuttavat päätökset Kun aiemmuusvaatimus, joka on tehty asetuksen 148 artiklan 1 kohdan mukaisesti tai joka on annettu tiedoksi 110 säännön 5 kohdan mukaisesti, on peruttu tai virasto on peruuttanut sen, virasto ilmoittaa asiasta kansainväliselle toimistolle. 112 sääntö Tutkiminen ehdottomien hylkäysperusteiden osalta 1. Kun virasto havaitsee asetuksen 149 artiklan 1 kohdan mukaisen tutkimuksen aikana, että asetuksen 38 artiklan 1 kohdan mukaisesti tavaramerkille, jolle haetaan alueellista laajentamista Euroopan yhteisön suhteen, ei voida myöntää suojaa kaikkia tai joitakin tavaroita ja palveluja varten, joita varten kansainvälinen toimisto on sen rekisteröinyt, virasto antaa viran puolesta alustavan kieltäytymisilmoituksen kansainväliselle toimistolle Madridin pöytäkirjan 5 artiklan 1 ja 2 kohdan sekä yhteisten sääntöjen 17 säännön 1 kohdan nojalla. Kun kansainvälisen rekisteröinnin haltijan on oltava edustettuna viraston menettelyissä asetuksen 88 artiklan 1 kohdan mukaisesti, ilmoitukseen on sisällytettävä kehotus nimetä edustaja 89 artiklan 1 kohdassa tarkoitetulla tavalla. Alustavassa kieltäytymisilmoituksessa on todettava syyt, joihin se perustuu, ja asetettava määräaika, jonka kuluessa kansainvälisen rekisteröinnin haltija voi toimittaa huomautuksensa ja jonka kuluessa tämän on tarvittaessa nimettävä edustajansa. Määräaika alkaa päivästä, jona virasto tekee alustavan kieltäytymisilmoituksen. 2. Kun virasto havaitsee asetuksen 149 artiklan 1 kohdan mukaisen tutkimuksen aikana, että merkin rekisteröinniltä on edellytettävä asetuksen 38 artiklan 2 kohdan mukaisesti kansainvälisen rekisteröinnin haltijan lausumaa, jossa tämä luopuu kaikista yksinoikeuksista merkin erottamiskyvyttömiin osiin, 1 kohdan mukaisesti viran puolesta tehtävässä alustavan suojan epäämistä koskevassa ilmoituksessa on mainittava, että kansainväliseltä rekisteröinniltä evätään suoja, ellei kyseistä lausumaa ole toimitettu asetetussa määräajassa. 3. Kun virasto havaitsee asetuksen 149 artiklan 1 kohdan mukaisen tutkimuksen aikana, että Euroopan yhteisön nimeävä kansainvälinen rekisteröinti ei sisällä tämän asetuksen 126 säännön ja yhteisten sääntöjen 9 säännön 5 kohdan g alakohdan ii alakohdan mukaista mainintaa toisesta kielestä, virasto antaa viran puolesta alustavan kieltäytymisilmoituksen kansainväliselle toimistolle Madridin pöytäkirjan 5 artiklan 1 ja 2 kohdan sekä yhteisten sääntöjen 17 säännön 1 kohdan nojalla. Tällöin sovelletaan 1 kohdan toista, kolmatta ja neljättä virkettä. 4. Kun kansainvälisen rekisteröinnin haltija ei poista suojan epäämisperustetta annetussa määräajassa tai täytä 2 kohdassa asetettua ehtoa tai nimeä tarvittaessa edustajaa tai osoita toista kieltä, virasto tekee päätöksen, jolla se epää suojan kokonaan tai osittain tavaroilta ja palveluilta, joita varten kansainvälinen rekisteröinti on rekisteröity. Päätökseen on voitava hakea muutosta asetuksen 57-63 artiklan mukaisesti. 5. Kun virasto ei ole viran puolesta antanut alustavaa kieltäytymisilmoitusta 1 kohdan mukaisesti ennen asetuksen 151 artiklan 2 kohdassa tarkoitetun väiteajan alkamista, virasto lähettää kansainväliselle toimistolle suojan myöntämistä koskevan ilmoituksen, jossa mainitaan, että asetuksen 38 artiklan mukainen ehdottomien hylkäysperusteiden tutkiminen on saatu päätökseen, mutta että kolmannet osapuolet voivat vielä esittää väitteitä kansainvälistä rekisteröintiä vastaan tai tehdä siihen huomautuksia. 113 sääntö Alustavat kieltäytymisilmoitukset viran puolesta kansainväliselle toimistolle 1. Viran puolesta tehtävä ilmoitus kansainvälisen rekisteröinnin suojan alustavasta epäämisestä kokonaan tai osittain 112 säännön nojalla on lähetettävä kansainväliselle toimistolle, ja siinä on oltava a) kansainvälisen rekisteröinnin numero; b) kaikki syyt, joihin alustava kieltäytyminen perustuu, sekä viittaus asetuksen vastaaviin säännöksiin; c) maininta siitä, että suojan alustava epääminen vahvistetaan viraston päätöksellä, jos kansainvälisen rekisteröinnin haltija ei poista hylkäysperusteita toimittamalla huomautuksensa virastolle kahden kuukauden määräajassa päivästä, jona virasto tekee alustavan kieltäytymisen; d) jos alustava kieltäytyminen koskee ainoastaan osaa tavaroista ja palveluista, maininta näistä tavaroista ja palveluista. 2. Kunkin 1 kohdan mukaisesti viran puolesta tehtävän alustavan kieltäytymisilmoituksen osalta ja edellyttäen, että väiteaika on kulunut umpeen eikä väitteisiin perustuvaa alustavaa kieltäytymistä ole 115 säännön 1 kohdan nojalla tehty, virasto ilmoittaa kansainväliselle toimistolle seuraavista seikoista: a) kun alustavasta kieltäytymisestä on luovuttu viraston käsittelyn seurauksena, että merkki on suojattu Euroopan yhteisössä; b) kun merkin suojan epäämispäätöksestä on tullut lopullinen soveltuvin osin asetuksen 57 artiklan mukaisen valituksen tai asetuksen 63 artiklan mukaisen toimen seurauksena, virasto ilmoittaa kansainväliselle toimistolle, että merkin suoja on evätty Euroopan yhteisössä; c) kun a tai b alakohdan mukainen epääminen koskee ainoastaan osaa tavaroista ja palveluista, ne tavarat ja palvelut, joiden osalta merkki on suojattu Euroopan yhteisössä. 114 artikla Väitemenettelyt 1. Kun Euroopan yhteisön nimeävää kansainvälistä rekisteröintiä vastaan tehdään väite asetuksen 151 artiklan nojalla, väiteilmoitukseen on sisällytettävä a) sen kansainvälisen rekisteröinnin numero, jota vastaan väite tehdään; b) ilmoitus niistä kansainvälisessä rekisteröinnissä luetelluista tavaroista ja palveluista, joihin väite kohdistuu; c) kansainvälisen rekisteröinnin haltijan nimi; d) 15 säännön 2 kohdan b, c ja d alakohdassa sekä 3 kohdassa tarkoitetut maininnat ja tiedot. 2. Tällöin sovelletaan 15 säännön 1 kohtaa ja 16-22 sääntöä seuraavasti: a) viittauksella yhteisön tavaramerkkiä koskevaan rekisteröintihakemukseen tarkoitetaan viittausta kansainväliseen rekisteröintiin; b) viittauksella yhteisön tavaramerkkiä koskevan rekisteröintihakemuksen peruuttamiseen tarkoitetaan viittausta kansainvälisestä rekisteröinnistä luopumiseen Euroopan yhteisön osalta; c) viittauksella hakijaan tarkoitetaan viittausta kansainvälisen rekisteröinnin haltijaan. 3. Jos väite tehdään asetuksen 151 artiklan 2 kohdassa tarkoitetun kuuden kuukauden kuluessa, väite katsotaan tehdyksi ensimmäisenä päivänä, joka seuraa kuuden kuukauden ajanjakson päättymistä. Tällä ei ole vaikutusta asetuksen 42 artiklan 3 kohdan toisen virkkeen soveltamiseen. 4. Kun kansainvälisen rekisteröinnin haltijan on oltava edustettuna viraston menettelyissä asetuksen 88 artiklan 2 kohdan nojalla ja kun hän ei ole asetuksen 89 artiklan 1 kohdan mukaisesti jo nimennyt edustajaa, kansainvälisen rekisteröinnin haltijalle 19 säännön mukaan annettavassa väiteilmoituksessa on oltava kehotus nimetä edustaja asetuksen 89 artiklan 1 kohdassa tarkoitetulla tavalla, kahden kuukauden kuluessa siitä, kun ilmoitus on annettu tiedoksi. Kun kansainvälisen rekisteröinnin haltija on jättänyt nimeämättä edustajan mainitun ajan kuluessa, virasto tekee päätöksen, jolla kansainvälisen rekisteröinnin suoja evätään. 5. Väitemenettelyä lykätään, jos suoja alustavasti evätään tai jos se on alustavasti evätty viran puolesta 112 säännön mukaisesti. Kun viran puolesta tehty alustava kieltäytyminen johtaa lopulliseen päätökseen evätä merkin suoja, virasto ei tee päätöstä asiassa, palauttaa väitemaksun eikä tee päätöstä kustannusten jakamisesta. 115 sääntö Ilmoittaminen väitteeseen perustuvista alustavista kieltäytymisistä 1. Kun virastolle tehdään väite kansainvälistä rekisteröintiä vastaan asetuksen 151 artiklan 2 kohdan mukaisesti tai kun väite katsotaan tehdyksi 114 säännön 3 kohdan mukaisesti, virasto antaa kansainväliselle toimistolle ilmoituksen suojan alustavasta epäämisestä väitteen perusteella. 2. Ilmoituksessa väitteeseen perustuvasta suojan alustavasta epäämisestä on oltava a) kansainvälisen rekisteröinnin numero; b) maininta siitä, että kieltäytyminen perustuu tehtyyn väitteeseen, ja viittaus väitteen perustana oleviin asetuksen 8 artiklan säännöksiin; c) väitteen tekijän nimi ja osoite; 3. Kun väite perustuu tavaramerkkiä koskevaan hakemukseen tai rekisteröintiin, 2 kohdassa tarkoitetussa ilmoituksessa on oltava seuraavat maininnat: i) hakemuksen tekopäivä, rekisteröintipäivä ja mahdollinen etuoikeuspäivä; ii) hakemuksen numero ja rekisteröintinumero, jos ne eivät ole samat; iii) omistajan nimi ja osoite; iv) merkin toisintaminen; ja v) luettelo tavaroista ja palveluista, joihin väite perustuu. 4. Jos alustava kieltäytyminen koskee ainoastaan osaa tavaroista ja palveluista, 2 kohdassa tarkoitetussa ilmoituksessa on mainittava nämä tavarat ja palvelut. 5. Virasto ilmoittaa kansainväliselle toimistolle seuraavista seikoista: a) kun alustava kieltäytyminen on väitemenettelyn johdosta peruutettu, että merkki on suojattu Euroopan yhteisössä; b) kun merkin suojan epäämistä koskevasta päätöksestä on tullut lopullinen, soveltuvin osin asetuksen 57 artiklan mukaisen valituksen tai asetuksen 63 artiklan mukaisen toimen seurauksena, että merkin suoja on evätty Euroopan yhteisössä; c) kun a tai b alakohdan mukainen kieltäytyminen koskee ainoastaan osaa tavaroista ja palveluista, ne tavarat ja palvelut, joiden osalta merkki on suojattu Euroopan yhteisössä. 6. Kun yhteen ja samaan kansainväliseen rekisteröintiin on kohdistettu useampia kuin yksi alustava kieltäytyminen 112 säännön 1 ja 2 kohdan tai tämän säännön 1 kohdan mukaisesti, tämän säännön 5 kohdassa mainittu tiedonanto tarkoittaa merkin suojan epäämistä kokonaisuudessaan tai osittain seurauksena kaikista asetuksen 149 ja 151 artiklan mukaisista menettelyistä. 116 sääntö Ilmoitus suojan myöntämisestä 1. Kun virasto ei ole viran puolesta antanut alustavaa kieltäytymisilmoitusta 112 säännön nojalla eikä virastolle ole tehty väitettä asetuksen 151 artiklan 2 kohdassa tarkoitetussa väiteajassa eikä virasto ole viran puolesta tehnyt alustavaa kieltäytymisilmoitusta kolmannen osapuolen tekemien huomautusten johdosta, virasto lähettää kansainväliselle toimistolle suojan myöntämistä koskevan uuden ilmoituksen, jossa mainitaan, että merkki on suojattu Euroopan yhteisössä. 2. Asetuksen 146 artiklan 2 kohdan tarkoituksessa 1 kohdassa tarkoitetulla uudella ilmoituksella suojan myöntämisestä on sama vaikutus kuin viraston ilmoituksella, että kieltäytymisilmoitus on peruutettu. 117 sääntö Mitättömyysilmoituksen tekeminen kansainväliselle toimistolle 1. Kun Euroopan yhteisön nimeävän kansainvälisen rekisteröinnin vaikutukset on asetuksen 56 tai 96 artiklan ja 153 artiklan mukaisesti julistettu mitättömiksi ja kun päätöksestä on tullut lopullinen, virasto ilmoittaa asiasta kansainväliselle toimistolle. 2. Ilmoitus päivätään ja siihen sisältyy a) maininta siitä, että mitättömyys on viraston julistama tai maininta siitä yhteisön tavaramerkkituomioistuimesta, joka on julistanut rekisteröinnin mitättömäksi; b) maininta siitä, onko mitättömyys julistettu kansainvälisen rekisteröinnin haltijan oikeuksien kumoamisen muodossa, julistuksena tavaramerkin mitättömyydestä ehdottomien perusteiden vuoksi vai julistuksena tavaramerkin mitättömyydestä suhteellisin perustein; c) maininta siitä, että mitättömyyteen ei voida enää hakea muutosta; d) kansainvälisen rekisteröinnin numero; e) kansainvälisen rekisteröinnin haltijan nimi; f) jos mitättömyys ei koske kaikkia tavaroita ja palveluja, ne tavarat ja palvelut, joiden osalta mitättömyys on julistettu tai joiden osalta mitättömyyttä ei ole julistettu; g) päivä, jona mitättömyys on julistettu ja maininta siitä, että mitättömyys on voimassa tästä päivästä alkaen tai taannehtivasti. 118 sääntö Siirron rekisteröinnin oikeusvaikutus Asetuksen 17 artiklan tarkoituksessa samoin kuin 23 artiklan 1 tai 2 kohdan ja 24 artiklan yhteydessä kansainvälisen rekisteröinnin omistuksenvaihdoksen kirjaaminen kansainväliseen rekisteriin korvaa luovutuksen merkitsemisen yhteisön tavaramerkkirekisteriin. 119 sääntö Käyttölupien ja muiden oikeuksien rekisteröinnin oikeusvaikutus Asetuksen 19, 20, 21 ja 22 artiklan tarkoituksessa samoin kuin 23 ja 24 artiklan yhteydessä kansainvälisen rekisteröinnin käyttöluvan tai haltijan määräämisoikeuden rajoittamisen kirjaaminen kansainväliseen rekisteriin korvaa käyttöluvan, esineoikeuden, pakkotäytäntöönpanon tai maksukyvyttömyysmenettelyn rekisteröinnin yhteisön tavaramerkkirekisteriin. 120 sääntö Siirtoja, käyttölupia tai haltijan määräämisoikeuden rajoittamista koskevien rekisteröintipyyntöjen tutkiminen 1. Kun muu kuin kansainvälisen rekisteröinnin haltija tekee viraston välityksellä omistuksenvaihdosta, käyttölupaa tai haltijan määräämisoikeuden rajoittamista koskevan rekisteröintipyynnön, virasto kieltäytyy toimittamasta pyyntöä kansainväliselle toimistolle, ellei pyyntöön ole liitetty siirtoa, käyttölupaa tai määräämisoikeuden rajoittamista koskevaa näyttöä. 2. Kun kansainvälisen rekisteröinnin haltija tekee viraston välityksellä käyttöluvan muuttamista tai peruuttamista tai haltijan määräämisoikeuden rajoittamisen poistamista koskevan rekisteröintipyynnön, virasto tekee päätöksen, jolla se kieltäytyy toimittamasta pyyntöä kansainväliselle toimistolle, ellei pyyntöön ole liitetty näyttöä siitä, ettei käyttölupaa enää ole tai että sitä on muutettu tai että määräämisoikeuden rajoittaminen on poistettu. 121 sääntö Yhteismerkit 1. Kun kansainvälisessä rekisteröinnissä mainitaan, että se perustuu yhteismerkkiin, tarkastusmerkkiin tai tarkastusleimaan liittyvään perushakemukseen tai -rekisteröintiin, Euroopan yhteisön nimeävää kansainvälistä rekisteröintiä käsitellään yhteisön yhteismerkkinä. 2. Kansainvälisen rekisteröinnin haltijan on toimitettava merkin käyttöä koskevat määräykset, joista säädetään asetuksen 65 artiklassa ja 43 säännössä, suoraan virastolle kahden kuukauden kuluessa päivämäärästä, jona kansainvälinen toimisto antaa kansainvälisen rekisteröinnin tiedoksi virastolle. 3. Alustavasta kieltäytymisestä 112 säännön nojalla annetaan niin ikään viran puolesta ilmoitus, a) jos on olemassa jokin asetuksen 66 artiklan 1 tai 2 kohdassa säädetyistä hylkäysperusteista, jotka ovat yhteydessä mainitun artiklan 3 kohtaan; b) kun merkin käyttöä koskevia määräyksiä ei ole 2 kohdan mukaisesti toimitettu. Tällöin sovelletaan 112 säännön 2 ja 3 kohtaa sekä 113 sääntöä. 4. Ilmoitus merkin käyttöä koskevissa asetuksen 69 artiklan mukaisissa määräyksissä tapahtuneista muutoksista julkaistaan Yhteisön tavaramerkkilehdessä. 122 sääntö Kansainvälisen rekisteröinnin muuntaminen kansalliseksi tavaramerkkihakemukseksi 1. Asetuksen 108 ja 154 artiklan mukaisessa hakemuksessa Euroopan yhteisön nimeävän kansainvälisen rekisteröinnin muuntamisesta kansalliseksi tavaramerkkihakemukseksi on oltava a) kansainvälisen rekisteröinnin rekisterinumero; b) kansainvälisen rekisteröinnin päivämäärä tai kansainvälisen rekisteröinnin jälkeisen Euroopan yhteisön nimeämisen päivämäärä Madridin pöytäkirjan 3 ter artiklan 2 kohdan mukaisesti ja soveltuvin osin kansainvälisen rekisteröinnin etuoikeusvaatimusta koskevat erityistiedot asetuksen 154 artiklan 2 kohdan nojalla ja aiemmuusvaatimusta koskevat erityistiedot asetuksen 34, 35 ja 148 artiklan mukaisesti; c) 44 säännön 1 kohdan a, b, f ja g alakohdassa sekä soveltuvin osin h ja k alakohdassa sekä 2 kohdassa tarkoitetut maininnat ja tiedot. 2. Kun muuntamista pyydetään asetuksen 108 artiklan 5 kohdan ja 154 artiklan nojalla sen jälkeen kun Euroopan yhteisön nimeävä kansainvälinen rekisteröinti on jätetty uudistamatta, 1 kohdassa tarkoitetussa ilmoituksessa on oltava maininta siitä ja päivä, jona suojan voimassaolo on päättynyt. Asetuksen 108 artiklan 5 kohdan mukainen kolmen kuukauden aika alkaa kulua sitä päivää seuraavasta päivästä, jona uudistaminen voidaan Madridin pöytäkirjan 7 artiklan 4 kohdan nojalla vielä suorittaa. 3. Tällöin sovelletaan 45 sääntöä, 46 säännön 2 kohdan a ja c alakohtaa sekä 47 sääntöä soveltuvin osin. 123 sääntö Kansainvälisen rekisteröinnin muuntaminen Madridin pöytäkirjan tai Madridin sopimuksen osapuolena olevan jäsenvaltion nimeämiseksi 1. Hakemuksessa Euroopan yhteisön nimeävän kansainvälisen rekisteröinnin muuntamisesta Madridin pöytäkirjan tai Madridin sopimuksen osapuolena olevan jäsenvaltion nimeämiseksi asetuksen 154 artiklan nojalla on oltava 122 säännön 1 ja 2 kohdassa tarkoitetut maininnat ja tiedot. 2. Tällöin sovelletaan 45 sääntöä soveltuvin osin. Virasto hylkää niin ikään muuntamishakemuksen, jos edellytyksiä nimetä Madridin pöytäkirjan tai Madridin sopimuksen osapuolena oleva jäsenvaltio ei ole täytetty Euroopan yhteisön nimeämispäivänä eikä päivänä, jona virasto vastaanotti tai jona sen asetuksen 109 artiklan 1 kohdan toisen virkkeen nojalla katsotaan vastaanottaneen muuntamishakemuksen. 3. Tällöin sovelletaan 46 artiklan 2 kohdan a ja c alakohtaa soveltuvin osin. Muuntamishakemusta julkaistaessa on myös mainittava, että muuntamista on pyydetty Madridin pöytäkirjan tai Madridin sopimuksen osapuolena olevan jäsenvaltion nimeämiseksi asetuksen 154 artiklan mukaisesti. 4. Kun muuntamishakemus täyttää asetuksen ja näiden sääntöjen vaatimukset, virasto toimittaa sen viipymättä kansainväliselle toimistolle. Virasto ilmoittaa kansainvälisen rekisteröinnin haltijalle lähettämispäivän. 124 sääntö Euroopan yhteisön nimeävän kansainvälisen rekisteröinnin muuttaminen yhteisön tavaramerkkihakemukseksi 1. Jotta yhteisön tavaramerkkihakemusta voidaan pitää sellaisen kansainvälisen rekisteröinnin muuttamisena, jonka kansainvälinen toimisto on peruuttanut alkuperäviraston pyynnöstä Madridin pöytäkirjan 9 quinquies artiklan ja asetuksen 156 artiklan mukaisesti, siinä on oltava tämän seikan osoittava maininta. Maininta on tehtävä hakemusta tehtäessä. 2. Hakemuksessa on 1 säännössä tarkoitettujen mainintojen ja tietojen ohella mainittava a) peruutetun kansainvälisen rekisteröinnin numero; b) päivä, jona kansainvälinen toimisto peruutti kansainvälisen rekisteröinnin; c) soveltuva Madridin pöytäkirjan 3 artiklan 4 kohdan mukaisen kansainvälisen rekisteröinnin päivä tai päivä, jona Madridin pöytäkirjan 3 ter artiklan 2 kohdan mukainen kansainvälisen rekisteröinnin jälkeinen alueellinen laajentaminen merkittiin Euroopan yhteisön osalta; d) soveltuvin osin kansainvälisessä hakemuksessa vaadittu etuoikeuspäivä, joka on kirjattu kansainvälisen toimiston pitämään kansainväliseen rekisteriin. 3. Kun virasto 9 säännön 3 kohdan mukaisen tutkimuksen aikana havaitsee, että hakemusta ei ole tehty kolmen kuukauden kuluessa päivästä, jona kansainvälinen toimisto peruutti kansainvälisen rekisteröinnin, tai tavarat ja palvelut, joita varten yhteisön tavaramerkki on määrä rekisteröidä, eivät sisälly niiden tavaroiden ja palveluiden luetteloon, joita varten kansainvälinen rekisteröinti on rekisteröity Euroopan yhteisön osalta, virasto kehottaa hakijaa korjaamaan todetut puutteet ja erityisesti rajaamaan tavaroiden ja palvelujen luettelo niihin tavaroihin ja palveluihin, jotka sisältyivät tavaroiden ja palvelujen luetteloon, jota varten kansainvälinen rekisteröinti rekisteröitiin Euroopan yhteisön osalta, viraston asettamassa määräajassa. 4. Jos 3 kohdassa tarkoitettuja puutteita ei korjata määräajassa, oikeus kansainvälisen rekisteröinnin tai alueellisen laajentamisen päivämäärään tai mahdollisen kansainvälisen rekisteröinnin etuoikeuspäivämäärään menetetään. C Osa Tiedonannot 125 sääntö Tiedonvaihto kansainvälisen toimiston kanssa ja sähköiset lomakkeet 1. Tiedonvaihto kansainvälisen toimiston kanssa on suoritettava kansainvälisen toimiston ja viraston välillä sovitulla tavalla ja sovitussa muodossa, mieluiten sähköisesti. 2. Lomakkeita koskevat maininnat on laadittava niin, että niihin sisältyvät myös sähköiset lomakkeet. 126 sääntö Käytettävät kielet Asetuksen ja näiden sääntöjen soveltamiseksi Euroopan yhteisön nimeäviin kansainvälisiin rekisteröinteihin kansainvälisen hakemuksen kieli on asetuksen 115 artiklan 4 kohdassa tarkoitettu menettelyn kieli, ja kansainvälisessä hakemuksessa ilmoitettu toinen kieli on asetuksen 115 artiklan 3 kohdassa tarkoitettu toinen kieli." 2 artikla Tämä asetus tulee voimaan päivänä, jona Madridin pöytäkirja tulee voimaan Euroopan yhteisön osalta. Tämän asetuksen voimaantulopäivä julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä huhtikuuta 2004. Komission puolesta Frederik Bolkestein Komission jäsen (1) EYVL L 11, 14.1.1994, s. 1. (2) EUVL L 296, 14.11.2003, s. 20. (3) EUVL L 296, 14.11.2003, s. 1. (4) EYVL L 303, 15.12.1995, s. 1.